Башҡортостан Республикаһының Ейәнсура районы муниципаль районының муниципаль автоном мәҙәниәт учрежденияһының

“Ейәнсура биләмә – ара үҙәк балалар китапханаһы».

**“Мостай ҡояшы мәңге байымаҫ”**

**Башҡортостандын халыҡ шағиры,**

**Салауат Юлаев исемендәге Дәүләт премияһы лауреаты**

**Мостай Кәримден ..... йәшлек юбилейына сценарий.**

**Маҡсат:** Балаларҙы Башҡортостандың халыҡ шағиры Мостай Кәримдең ижады, тормош юлы менән таныштырыу.

**Кисәнең барышы**
**Алып барыусы.**

Һаумыһығыҙ уҡыусылар, хәйерле көн барығыҙға ла! Бөгөн беҙ илебеҙҙең аҡһаҡалы Мостай Кәримдең тыуыуына .... йыл тулыуға арналған сараға йыйылдыҡ.

Мостай Кәримдең ижад кисәһен уның шиғыр юлдары менән башларға теләйем

Рус түгелмен, ләкин россиян мин,

Совет Ватанының улымын.

Ниндәй яҡты бейеклектәренә бөгөн

Күтәреләм йәшәү юлының!

Күңелемдә минең сыуағы,

Күҙҙәремдә - ҡояш нурҙары,

Йөрәгемдә - мең йыл тотҡонлоҡто

Үтеп сыҡҡан өмөт йырҙары.

Ерҙә нисек мин ныҡ баҫып торам,

Ниндәй иркен алам һулышты!

Шуларҙың бит мин бөтәһе өсөн,

Рус туғаным, һиңә бурыслы!

Бөгөн беҙ Мостай Кәримдең тормош юлы һәм ижады менән танышып үтәсәкбеҙ.

Мостафа Сафа улы Кәримов 1919 йылдың 20 октябрендә

республикабыҙҙың Шишмә районы Келәш ауылында тыуған. Ул атаһы кеүек йәштән эш һөйөргә, атта йөрөргә өйрәнә. Мостафа бигерәк тә әсәһе ҡойған йомаҡтарҙы, һөйләгән әкиәттәр уның хыялын байытырға ярҙам итә. Йәгеҙ әле, балалар, ҡайһығыҙ белә кем һуң ул М.Кәрим? (Ул - шағир)

Дөрөҫ, ул Башҡортостандың халыҡ шағиры.

1941-се йылда Башҡорт Дәүләт университетының тел һәм әҙәбиәт факультетын тамамлай. Бөйөк Ватан һуғышы башланыу менән фронтҡа китә, һуғышта элемтә башлығы һәм артиллерия штабы башлығы булып хеҙмәт итә. Ҡаты йәрәхәтләнә: мина ярсығы күкрәгенә инеп, йөрәгенә саҡ ҡына барып етмәй ҡала.

Госпиталдә ятып дауаланып сыҡҡас, йәнә фронтҡа китә. Еңеү көнөнәсә фронт гәзиттәрендә хәбәрсе булып эшләй. Һуғыштан ҡайтып килгәс ижади һәм ижтимағи эшкә бирелә.

1930-сы йылдарҙа уҡ яҙа башлай: 1938-се йылда «Отряд ҡуҙғалды» тигән беренсе шиғыр йыйынтығы нәшер ителә; 1941-се йылда «Яҙғы тауыштар» тигән шиғыр китабы сыға. Барыhы 100-ҙән ашыу шиғриәт һәм проза китаптары, 10-дан ашыу пьесалары донъя күрә.

М.Кәрим шиғырҙар яҙа. Ә шиғырҙары уның бик күп.Әллә күпме китап булып баҫылып сыҡҡан. Шиғырҙары уның ябай ҙа, шул уҡ ваҡытта бөйөк тә. Кеше күңеленә үтеп керә белгән Мостай ағай шиғырҙары менән. Уның шиғырҙарын ололар ҙа, үҫмерҙәр ҙә, бәләкәстәр ҙә бик яратып уҡыйҙар.

Әйҙәгеҙ уҡыусылар, уның шиғырҙарын тыңлап китәйек.

1-се уҡыусы:

Йәшәйһе бар, һаҡла үҙеңде, тиһең.

Теләктәрең, эйе, хаҡ һымаҡ.

Ләкин мин бит бөтә ғүмерем буйы

Бәйгеләрҙә сапҡан ат һымаҡ.

Донъя беҙҙән генә ҡалмаған ул,

Бер саҡ килер үлем — ят ҡунаҡ.

Ауһам ине шул саҡ, бәйгеләрҙә

Йөрәге ярылып ауған ат һымаҡ.

2-се уҡыусы:

Эйәрләне атай, ялын үреп,

Аҡбуҙаттың ярһыу, ап-ағын,

Әсәм һуҙа дәһшәт ҡылысының

Ҙур яуҙарҙа еңеп ҡайтҡанын.

Мин фронтҡа китәм, иптәштәр!

Ышан, атай, һин эйәрләп биргән

Аҡбуҙатым минең абынмаҫ,

Йәшең тамған был ҡылысты, әсәй,

Һуғарырмын дошман ҡанында.

3-се уҡыусы:

Аяҡтарым юлда, күңелем йырҙа,

Ерҙә мин бер шундай юламан,

Көндөҙ мин — ҡояшҡа, ә төндәрен

Йондоҙҙарға ҡарап юл алам.

Иренемде ҡаршы елдәр киҫте,

Сәсемдә сал — йылдар туҙаны,

Ишектәрҙе шаҡып инәмен дә

Йөрәктәрҙе ҡағып уҙамын.

4-се уҡыусы:

Тик ҡояшты болот ҡаплап китә

Көндәр боҙоҡ, йонсоу заманда.

Йондоҙҙар ҙа,

Хатта йондоҙҙар ҙа

Томалана төнгө томанда.

Аяҙҙа ла, йонсоу көндәрҙә лә

Ғүмер юлы тигән араны

Уҙған саҡта,

Йондоҙҙарҙай күреп,

Мин күҙҙәргә ҡарап барамын,

Кешеләрҙең шат, өмөтлө, моңһоу

Күҙҙәренә ҡарап барамын, —

Юлдарымда аҙашмаҫ өсөн,

Йырҙарымда алдашмаҫ өсөн.

Тағы Мостай Кәримде кем тип әйтә алаһығыҙ? (Драматург, шағир, яҙыусы).

Эйе, ул яҙыусы. Хикәйәләр, повестар, романдар яҙа. Балалар, һеҙ уның ниндәй әҫәрҙәрен беләһегеҙ? (“Өс таған”, “Беҙҙең өйҙөң йәме”).

Хәҙер мин ҡыҫҡаса ғына һеҙҙе шулар менән таныштырып үтәм.

Мостай Кәрим – драматург. Йәғни пьесалар яҙа.

Ул – публицист, очерктар яҙа. Ысын булған хәл – ваҡиғалар, кешеләр тураһында мәҡәләләре гәзит-журнал биттәрендә баҫылап сыға.

Мостай Кәрим яҙышыу менән генә булмай, ул йәмәғәт эштәрендә лә актив ҡатнашыусы кеше. Бик күп йылдар буйына ул РСФСР – ҙың һәм БАССР –ҙың Юғар Советына депутат итеп һайланыла.Ҡырҡ йылдан ашыу ул халыҡ өсөн арымай-талмай эшләй.

Балалар, М. Кәримде беҙ шағир ҙа, яҙыусы ла, драматурк та, публицист та, йәмәғәт эшмәкәре лә тинек. Бына ошоларҙың барыһын да бергә туплаһаҡ, ул бөйөк – **Уҡытыусы**. Үҙенең әҫәрҙәре менән Мостай ағай беҙҙе, уҡытыусыларҙы, тәрбиәләүгә ҙур өлөш индерә. Уның һәр бер әҫәре яҡтылыҡ һәм нур менән һуғарылған. Һәр геройы ысын тормоштан алынған.

 Мостай Кәрим бик күп әҫәрҙәр яҙған. Байтағы рус һәм башҡа телдәргә, туғандаш телдәргә тәржемә ителгән.

Яҙған әҫәрҙәре һәм эштәре өсөн М. Кәрим бик күп наградаларға һәм исемдәргә лайыҡ булған. Ул Салауат Юлаев премияһы, СССР Дәүләт премияһы, шулай уҡ Шолохов исемендәге, Станиславский исемендәге,

Г.Х. Андесен исемендәге премияларға лайыҡ булған әҙип. Мостай Кәрим ул – Социалистик Хеҙмәт Геройы ла.

Ысынлап та, М. Кәрим – ул яҡты йондоҙ. Тирә – яҡҡа нур бөркөп торған йондоҙ ул. Ғайса ағай Хөсәйенов юҡҡа ғына уны “Милләтебеҙҙең рухи йондоҙо” тип атамаған. Кеше күңелен йылыта ла, күңелдәрҙе күтәрә лә ала уның әҫәрҙәре. Аҙашҡандарға юл күрһәтеп торған йондоҙ ул Мостай ағай.

Мостай Кәрим үҙ иленә, Башҡортостанына ғашиҡ, уны бөтә йөрәге менән яратҡан, уға тоғро булған Кеше. Шиғырҙарында Тыуған ергә һөйөү, иле менән ғорурланыу асыҡ күренә.

Мостай Кәрим яҙған шиғырҙарҙың эстәлеге, яңғырашы шул тиклем матур, шуға күрә лә инде бик күп шиғырҙарына көйҙәр яҙылған. М. Кәримдең бик күп әҫәрҙәре сәхнәләштерелгән.Бына улар “Салауат”, “Айгөл иле”, “Ҡыҙ урлау”, “Ташлама утты, Прометей”, “Ай тотолған төндә” һәм башҡалар.

Бөгөн беҙ һеҙҙең менән бөйөк Кеше – Мостай Кәрим ижады менән танышып үттек. Уҡыусылар, илебеҙҙең аҡһаҡалы Мостай Кәримдең йөрәге 2005 йылдың 21сентябрендә оҙайлы ауырыуҙан һуң тибеүҙән туҡтай.

Ә хәҙер уҡыусылар һеҙҙең өсөн шағирҙың ижады һәм тормош юлы буйынса кроссворд тәҡдим итәм.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 1 |  |  |  |  |  |  |  |  |  |  |
| 2 |  |  |  |  |  |  |  |
|  | 3 |  |  |  |  |  |  |
|  | 4 |  |  |  |  |  |  |  |  |  |
|  | 5 |  |  |  |  |  |
|  | 6 |  |  |  |  |  |
| 7 |  |  |  |  |  |  |  |  |  |  |  |  |
|  | 8 |  |  |  |  |
|  | 9 |  |  |  |  |  |  |
| 10 |  |  |  |  |  |
| 11  |  |  |  |  |  |  |

1. Рус һәм башҡорт юлда һәр саҡ юлдаш,
Табындаштар оло байрамда,
Яуҙа яуҙаш, дандаш һәм ҡәберҙәш
Изге һуғыш үткән майҙанда.

Был шиғыр юлдары Мостай Кәримдең ниндәй шиғырҙан алынған? (Россиянмын)

1. Мостай Кәримдең “Ҡыҙ урлау”, “Диктаторға ат бирегеҙ” әҫәрҙәре ниндәй жанрҙа яҙылған? ( комедия)
2. Мостай Кәримдең башҡорт әҙәбиәтенең алтын фондына ингән трагедияһы (“Салауат”)
3. “Ташлама утты, Прометей” трагедияһында мөхәббәт илаһиәһе, Зевстың үҙ ҡыҙы. (Афродита)
4. Мостай Кәримдең ҡатынының исеме (Рауза)
5. Шағирҙың һуғыштан һуң 1947 йылда баҫылып сыҡҡан китабы (“Ҡайтыу”)
6. Мостай Кәримгә фамилияһын ҡалдырған ата-бабаһы (Мөхәммәткәрим)
7. Шағирҙың ҡыҙы (Әлфиә)
8. Мостай Кәримдең ниндәй повесында Бөйөн Ватан һуғышы ваҡиғаларына ҡайта? (“Ярлыҡау”)
9. Шағирҙың тыуған районы (Шишмә)
10. Бәләкәй Мостафаны тәү тапҡыр атҡа ултыртҡан кеше ( Мортаҙа)

Уҡыусылар, һеҙҙең өсөн Мостай Кәрим буйынса слайд.

Бөгөнгө әҙәби кисәбеҙҙе Мостай Кәримдең шиғыры менән тамамлайыҡ.

Ер шарының картаһына

Ҡараһаң яҡшы ғына, -

Башҡортостан шул картала

Бер япраҡ саҡлы ғына.

Эйе, япраҡ аҡ ҡайындың

Бер япрағы ни бары.

Ә ҡайыны – бөйөк Рәсәй –

Шундай йәшел, юғары.

Уҡыусылар, һеҙгә Мостай ағай кеүек ысын мәғәнәһендә ҙур Кеше булыуығыҙҙы теләйем. Һау булығыҙ.

**Ҡулланылған әҙәбиәт:**

1. Мостай Кәрим. Әҫәрҙәр / М. Кәрим. -  Өфө : Башҡ. китап нәшриәте, 1971-1973.
2. Мостай Кәрим. Шиғырҙар, поэмалар / М. Кәрим. - Өфө : Башҡ. китап нәшриәте, 1985. – 240 бит.
3. Мостай Кәрим. Айгөл  иле : пьесалар / М. Кәрим. -   Өфө : Башҡ. Китап нәшриәте, 1979. – 480 бит.
4. Мостай Кәрим. “... Күкрәгемдән ҡоштар осорам”. – Өфө: Уҡытыусыға ярҙамға,  2009.-72 бит.
5. Мостай Кәрим. Оҙон-оҙаҡ бала саҡ / М. Кәрим. - Өфө : Башҡ. Китап нәшриәте, 1981. – 286 бит.
6. Мостай Кәрим. Оҙон юл/ М.Кәрим - Өфө: Башҡ. Китап нәшриәте, 2004.- Б.109.
7. Бикбаев, Р. Аяҡтары юлда, күңеле йырҙа булды / Р.Бикбаев // Башҡортостан.- 2006.- 19 окт.- 4 б.
8. Валеев, И. Мустай Карим: Воин, поэт, гражданин. – М.: Герои Отечества, 2004. – 584 с.
9. Кәрим, М. Тормошо һәм ижады. Башҡортостандың халыҡ шағиры Мостай Кәримгә 80 йәш тулыуға арнала/Төҙөүселәре Ҡ. Аралбай, Ғ.Ғәлимова, И. Кинйәбулатов.- Өфө: Китап, 2000.- 240 б.
10. Түләк, Р. Беҙҙең өйҙөң йәме… / Р. Түләк // Башҡортостан.- 2006.- 19 окт.- 4 б.
11. Хөсәйенов, Ғ. Рухы, мәктәбә - мәңгелек / Ғ.Хөсәйенов // Башҡортостан.- 2006.- 21 сент.- 4 б.